
Studiu asupra rugăciunii făcut de un laureat al premiului Nobel 
pentru medicină 
 
„Omul are nevoie de Dumnezeu aşa 
cum are nevoie de oxigen.”- Dr. Alexis Carrel 
  
Cunoscut pentru descoperirile sale în domeniul vaselor de 
sânge şi al transplantului de organe, descoperiri pentru care a 
primit premiul Nobel, marele chirurg şi biolog francez Alexis 
Carrel (1873-1944) a fost şi un om profund religios. 
  
De-a lungul carierei sale a constatat influenţa covârşitoare pe 
care credinţa o are asupra sănătăţii sufleteşti şi trupeşti şi a 
ajuns să creadă în miraculoasa putere de vindecare a 
rugăciunii. Despre acest subiect a scris un eseu devenit celebru. 
Acest studiu asupra rugăciunii este inspirat din observaţiile sale 
culese în decursul unei lungi cariere printre oameni din cele mai 
diferite zone ale lumii, de toate profesiunile şi din toate clasele 
sociale, bolnavi sau sănătoşi, credincioşi sau necredincioşi. Pe 
de altă parte, experienţa sa ştiinţifică, studiile de laborator 
cărora li s-a dedicat ani în şir i-au permis să observe efectele 
curative ale rugăciunii. 
Vă prezentăm în continuare eseul pe care Alexis Carrel l-a scris 
despre rugăciune. 
  
Introducere 
  
Nouă, apusenilor, raţiunea ni se pare a fi mult superioară 
intuiţiei. Preferinţa noastră se îndreaptă mai mult către 
inteligenţă decât către sentiment. Ştiinţa înfloreşte, în timp ce 
religia stagnează. Îl urmăm pe Descartes şi-l părăsim pe 
Pascal. 
În acest sens, căutăm îndeosebi să ne dezvoltăm inteligenţa. 
Cât despre activităţile spirituale, morale, etice, acestea sunt 
neglijate aproape complet. Slăbirea acestor activităţi 
fundamentale face din omul modern o fiinţă oarbă din punct de 
vedere spiritual. Această infirmitate nu-i permite să fie un bun 
element constitutiv al societăţii. Putem atribui prăbuşirea 
civilizaţiei noastre slabei calităţi a individului. De fapt, domeniul 
spiritual se arată tot atât de necesar reuşitei vieţii ca şi cel 
intelectual şi cel material. 
Este deci necesar să ne stimulăm activităţile intelectuale, care 
conferă puterea personalităţii noastre. Cel mai ignorat dintre 
ele este simţul spiritual. Simţul religios se exprimă mai cu 
seamă prin rugăciune. Rugăciunea este în mod evident un 
fenomen spiritual. Ori, lumea spirituală nu poate fi investigată 
prin mijloace ştiinţifice. Cum să dobândim deci o înţelegere 
reală a rugăciunii? Ştiinţa cuprinde, din fericire, totalitatea lumii 
materiale. Aceasta poate, prin intermediul psihologiei, să fie 
extinsă până la manifestările spirituale. Vom învăţa deci în ce 
constă fenomenul rugăciunii, tehnica practicării acesteia şi 
efectele ei, prin observarea sistematică a omului care se roagă. 
  
Definiţia rugăciunii 
  
În esenţă, rugăciunea pare să fie o tensiune a spiritului către 
substratul imaterial al lumii. În general, ea constă într-o 
plângere, într-un strigăt de nelinişte, într-o cerere de ajutor. 
Uneori ea devine o contemplare senină a principiului imanent şi 
transcendent al tuturor lucrurilor. O putem defini, de 
asemenea, ca fiind o înălţare a sufletului către Dumnezeu, 
asemenea unui act de dragoste şi de adorare către cel care este 
izvorul minunii numită viaţă. Rugăciunea reprezintă, de fapt, 
efortul omului de a intra în comuniune cu o fiinţă nevăzută, 
creatoare a tot ce există – înţelepciune supremă, forţă şi 
frumuseţe, Tată şi Mântuitor al fiecăruia dintre noi. Departe de 
a fi o simplă recitare de formule, adevărata rugăciune este o 
stare mistică în care conştiinţa se absoarbe în Dumnezeu. 
Această stare nu este de natură intelectuală. Oamenii simpli îl 
simt pe Dumnezeu în mod tot atât de natural cum simt căldura 
soarelui sau parfumul unei flori. Dar Dumnezeu, care este atât 
de accesibil celui care ştie să iubească, rămâne ascuns celui 
care nu reuşeşte să-L înţeleagă. Gândirea şi cuvântul nu sunt 
suficiente atunci când e vorba de a-L descrie. Iată motivul 
pentru care rugăciunea îşi găseşte cea mai înaltă expresie într-
un avânt al dragostei prin labirintul inteligenţei. 
  
Tehnica rugăciunii. Cum să ne rugăm 
  
Cum trebuie să ne rugăm? Tehnica rugăciunii am învăţat-o de 
la misticii creştini, începând cu Sfântul Pavel până la Sfântul 
Benedict, precum şi de la mulţimea apostolilor necunoscuţi, 
care de douăzeci de veacuri au iniţiat popoarele Apusului în 
tainele trăirii vieţii religioase. Dumnezeul lui Platon era 
inaccesibil în măreţia lui. Cel al lui Epictet se confunda cu 
sufletul lucrurilor. Iehova era un despot oriental care inspira 
teroarea şi nicidecum dragostea. Dimpotrivă, creştinismul L-a 
apropiat pe Dumnezeu omului; I-a dat o înfăţişare. A făcut din 
El tatăl nostru, fratele nostru, Mântuitorul nostru. Pentru a 
ajunge la Dumnezeu nu mai sunt necesare ceremoniale şi 
sacrificii sângeroase. Tehnica rugăciunii s-a simplificat. 
Pentru a ne ruga trebuie doar să facem efortul de a tinde către 
Dumnezeu. Acest efort trebuie să fie afectiv, nu intelectual. De 
exemplu, o meditaţie asupra măreţiei lui Dumnezeu este o 
rugăciune numai dacă ea este în acelaşi timp o expresie a 
dragostei şi a credinţei. Astfel, rugăciunea făcută după metoda 
Sfântului La Salle pleacă de la o consideraţie intelectuală pentru 
a deveni, de îndată, afectivă. Fie rugăciunea scurtă sau lungă, 
rostită sau numai gândită, ea trebuie să fie asemenea 
conversaţiei unui copil cu tatăl său. „Ne prezentăm aşa cum 
suntem”, spunea într-o zi o Soră a Milei, care de treizeci de ani 
îşi pusese viaţa în slujba săracilor. De fapt ne rugăm în acelaşi 
fel în care iubim, adică cu toată fiinţa noastră. 
Cât despre forma rugăciunii, aceasta diferă de la scurta 
aspiraţie către Dumnezeu până la contemplare, de la cuvintele 
simple, pronunţate de ţăranca oprită înaintea Calvarului aflat la 
răscrucea drumurilor şi până la măreţia cântecului gregorian ce 
răsună sub bolţile catedralelor. Solemnitatea, măreţia şi 
frumuseţea nu sunt obligatorii pentru eficienţa rugăciunilor. 
Puţini oameni au ştiut să se roage ca Sfântul Bernard de 
Clairvaux. Dar nu trebuie să fii convingător pentru a fi mântuit. 
Când judecăm valoarea rugăciunii după rezultatele ei, cele mai 
umile cuvinte de cerere şi de preamărire par la fel de 
acceptabile Stăpânului tuturor fiinţelor ca şi cele mai frumoase 
invocări. Unele formule care sunt recitate mecanic sunt într-un 
anumit fel rugăciuni, la fel ca flacăra unei lumânări. Ajunge ca 
formulele acestea neînsufleţite şi această flacără materială să 
simbolizeze aspiraţia unei fiinţe omeneşti către Dumnezeu. Ne 
rugăm de asemenea prin acţiunile noastre. Sfântul Ludovic de 
Gonzaga spunea că îndeplinirea datoriei este echivalentă 
rugăciunii. Modalitatea cea mai bună de a se pune în 
comuniune cu Dumnezeu este, fără îndoială, aceea de a-I 
îndeplini în totalitate voinţa. „Tatăl nostru, fie împărăţia Ta, 
facă-se voia Ta, precum în Cer, aşa şi pe pământ… ”  A face 
voia lui Dumnezeu constă, neîndoielnic în a asculta de legile 
vieţii, aşa cum sunt ele înscrise în fiinţa şi în spiritul nostru. 
Rugăciunile care se înalţă de la suprafaţa pământului, ca un nor 
imens, se deosebesc unele de altele la fel cum se deosebesc 
între ele personalităţile celor care se roagă. Ele constau însă în 
variaţiuni pe două teme, care sunt mereu aceleaşi – necazul şi 
dragostea. Este în întregime legitim să implorăm ajutorul lui 
Dumnezeu pentru a obţine ceea ce ne este necesar. Cu toate 
acestea, ar fi absurd să cerem satisfacerea unui capriciu sau 
obţinerea unui lucru care poate fi dobândit prin propriul nostru 
efort. Cererea inoportună, insistentă, agresivă dă rezultate. Un 
orb aşezat la marginea drumului îşi striga păsurile din ce în ce 
mai tare, cu toate că oamenii încercau să-l facă să tacă. 
„Credinţa ta te-a mântuit”, îi spuse Isus care trecea pe acolo. În 
forma sa cea mai înaltă, rugăciunea încetează să fie o cerere. 
Omul îi spune Stăpânului tuturor lucrurilor că îl iubeşte, că îi 
mulţumeşte de darurile Sale, că este gata să-I îndeplinească 
voinţa. Rugăciunea devine contemplaţie. Un ţăran bătrân stătea 
în ultima bancă a unei biserici goale. „Ce aştepţi?”, îl întrebă 
cineva. „Îl privesc – răspunse el – şi El mă priveşte.” 
Valoarea tehnică a unei ştiinţe se măsoară prin rezultatele sale. 
Orice tehnică a rugăciunii e bună atunci când reuşeşte să facă 
legătura între om şi Dumnezeu. 
  
Unde şi cum să ne rugăm 
  
Unde şi cum să ne rugăm? Ne putem ruga oriunde: pe stradă, 
în automobil, în vagonul unui tren, la birou, la şcoală, în uzină. 
Dar ne putem ruga mai bine pe câmp, în munţi, în păduri sau în 
singurătatea camerei noastre. Există de asemenea rugăciunile 
liturgice, care se fac în biserică. Dar, oricare ar fi locul 
rugăciunii, Dumnezeu nu vorbeşte omului decât dacă acesta 
face linişte în sine însuşi. Liniştea interioară depinde în acelaşi 
timp de starea fizică şi psihică a omului, precum şi de mediul în 
care acesta se află. Pacea trupului şi a spiritului sunt greu de 
obţinut într-un mediu confuz, zgomotos al marilor oraşe 
moderne. Astăzi este nevoie de locuri de rugăciune, de 
preferinţă biserici, unde locuitorii oraşelor să poată găsi, măcar 
pentru o clipă, condiţiile necesare liniştii lor interioare. N-ar fi 
nici greu şi nici costisitor să fie create insule de pace, 
primitoare şi frumoase, în tumultul oraşelor. În tăcerea acestor 
refugii oamenii ar putea, înălţându-şi gândurile către 
Dumnezeu, să-şi odihnească trupul şi să-şi destindă spiritul, să-
şi liniştească judecata şi să dobândească forţa de a suporta 
viaţa aspră cu care-i copleşeşte civilizaţia noastră. 
Prin faptul că devine obişnuinţă, rugăciunea influenţează 
caracterul. Trebuie deci să ne rugăm mereu. „Gândeşte-te la 
Dumnezeu mai des decât respiri”, spunea Epictet. E absurd să 
te rogi dimineaţa, iar în restul zilei să te comporţi ca un barbar. 
Gânduri sau invocări mentale îl pot menţine pe om în prezenţa 
lui Dumnezeu. Tot comportamentul va fi în acest caz inspirat de 
rugăciune. Înţeleasă în felul acesta, rugăciunea devine un mod 
de a trăi. 
Efectele rugăciunii 
  
Rugăciunea este urmată întotdeauna de un rezultat, dacă ea 
este făcută în mod corect. „Niciun om nu s-a rugat vreodată 
fără a învăţa ceva”, scrie Emerson. Cu toate acestea, 
rugăciunea este considerată de oamenii moderni ca fiind un 
obicei desuet, barbar, o superstiţie zadarnică. În realitate nu 
cunoaştem aproape deloc efectele ei. 
Care sunt cauzele ignoranţei noastre? În primul rând, ne rugăm 
prea rar. Simţul sfinţeniei este pe cale de dispariţie la oamenii 
contemporani. Este probabil ca numărul francezilor care se 
roagă cu regularitate să nu depăşească 4 sau 5 la sută din 
populaţie. Apoi rugăciunea este adesea ineficientă deoarece cea 
mai mare parte dintre cei care se roagă sunt egoişti, mincinoşi, 
orgolioşi, farisei incapabili de credinţă şi de dragoste. În sfârşit, 
efectele ei, atunci când se produc, ne scapă foarte adesea. 
Răspunsul la cererile şi la dragostea noastră este dat de obicei 
lent, insensibil, aproape imperceptibil. Vocea stinsă care 
murmură acest răspuns în interiorul nostru este uşor înăbuşită 
de zgomotele lumii. Rezultatele materiale ale rugăciunii sunt şi 
ele obscure. Ele se confundă în general cu alte fenomene. Puţini 
oameni, chiar şi dintre preoţi, au avut ocazia să le observe în 
mod exact. Iar medicii, din lipsă de interes, lasă deseori 
nestudiate cazurile care se află la îndemâna lor. Dealtfel, 
observatorii sunt adesea derutaţi de faptul că răspunsul la 
rugăciune este departe de a fi întotdeauna cel aşteptat. De 
exemplu, cineva care cere să fie vindecat de o boală organică 
rămâne în continuare bolnav, dar suferă o inexplicabilă 
transformare morală. Totuşi, obişnuinţa rugăciunii, deşi are un 
caracter de excepţie în ansamblul populaţiei, este relativ 
frecventă în grupurile rămase credincioase religiei strămoşeşti. 
În aceste grupuri se mai poate încă studia influenţa rugăciunii. 
Printre nenumăratele ei efecte, medicul are mai cu seamă 
ocazia să le observe pe acelea pe care le numim efecte psiho-
fiziologice şi curative. 
  
Efectele psihofiziologice 
  
Rugăciunea acţionează asupra spiritului şi asupra trupului într-
un fel care pare să depindă de calitatea, de intensitatea şi de 
frecvenţa ei. E uşor de recunoscut care este frecvenţa 
rugăciunii şi, într-o anumită măsură, intensitatea acesteia. 
Calitatea ei rămâne însă necunoscută, căci noi nu avem 
mijloace de măsurare a credinţei şi a capacităţii de dragoste a 
aproapelui nostru. Cu toate acestea, felul în care trăieşte cel ce 
se roagă poate să ne lămurească asupra calităţii invocaţiilor pe 
care le adresează lui Dumnezeu. Chiar şi atunci când constă 
mai cu seamă în recitarea automată a unor formule, ea exercită 
un efect asupra comportamentului, întăreşte în acelaşi timp 
simţul spiritual şi moral. Mediile în care rugăciunea este 
practicată se caracterizează printr-o persistenţă a sentimentului 
datoriei şi a răspunderii, printr-un nivel mai scăzut al 
egoismului şi al urii, prin mai marea bunătate arătată celorlalţi. 
Pare să fie demonstrat faptul că, la indivizi cu o dezvoltare 
intelectuală egală, caracterul şi valoarea morală sunt superioare 
în rândul celor care se roagă spre deosebire de cei care nu se 
roagă. 
Atunci când rugăciunea este rostită cu regularitate, influenţa ei 
devine evidentă şi este comparabilă cu influenţa binefăcătoare 
a unor glande cu o funcţionalitate normală. Ea determină un fel 
de transformare mentală şi organică, care se produce 
progresiv. S-ar putea spune că în conştiinţă se aprinde o 
flacără. Omul îşi vede adevăratul chip. El îşi descoperă 
egoismul, lăcomia, greşelile de judecată şi orgoliul. El se 
supune îndatoririlor morale, încearcă să dobândească umilinţa 
intelectuală; astfel se deschide în faţa lui Împărăţia Milei. 
Încetul cu încetul se instalează o linişte interioară, o armonie 
morală şi spirituală, o mai mare putere de a îndura sărăcia, 
calomnia, grijile, de a suporta mai uşor prierderea celor dragi, 
de a suporta mai uşor durerea, boala şi moartea. Astfel, faptul 
că medicul vede un bolnav rugându-se, poate constitui un 
motiv de bucurie. Liniştea generată de rugăciune devine un 
puternic ajutor terapeutic. 
Cu toate acestea, rugăciunea nu trebuie să fie asemuită 
morfinei, căci ea influenţează în acelaşi timp cu starea de calm 
o integrare a activităţilor mentale, un fel de regenerare a 
personalităţii. Uneori ea generează curajul, imprimă asupra 
credincioşilor o influenţă deosebită. Seninătatea privirii, liniştea 
atitudinii, seninătatea comportamentului şi, când este necesar, 
acceptarea cu seninătate a morţii, pun în evidenţă prezenţa 
comorii ascunse în adâncul trupului şi al sufletului. Sub această 
influenţă până şi ignoranţii, retardaţii îşi folosesc mai bine 
forţele intelectuale şi morale. Rugăciunea îi ridică pe oameni 
deasupra nivelului lor intelectual dobândit prin ereditate şi prin 
educaţie. 
Această legătură spirituală cu Dumnezeu îi umple de pace 
sufletească care iradiază din ei şi le însoţeşte paşii peste tot. 
Din păcate, în prezent numărul celor care se roagă corect este 
foarte redus. 
  
Efectele curative 
  
În toate timpurile, ceea ce a atras mai cu seamă atenţia 
oamenilor a fost aspectul efectului curativ al rugăciunii. 
În mediile în care se practică rugăciunea se vorbeşte şi astăzi 
destul de frecvent despre vindecările obţinute ca efect al 
cererilor îndreptate către Dumnezeu sau către sfinţii Săi. Dar 
atunci când este vorba despre boli care pot fi vindecate spontan 
sau cu ajutorul unei medicaţii obişnuite, este greu de ştiut care 
a fost adevăratul agent al vindecării. Numai în cazurile în care 
orice terapie este ineficientă, sau unde aceasta a dat greş, 
vindecarea se poate atribui rugăciunii. Biroul medical de la 
Lourdes a adus ştiinţei un mare serviciu demonstrând 
veridicitatea acestor vindecări. Unii bolnavi au fost vindecaţi 
aproape instantaneu de afecţiuni cum ar fi lupusul feţei, 
cancerul, infecţiile renale, ulcerul, tuberculoza pulmonară şi 
osoasă. Fenomenul se produce aproape întotdeauna în acelaşi 
fel – o durere puternică, apoi senzaţia de vindecare. Într-un 
timp relativ scurt simptomele şi leziunile anatomice dispar. 
Fenomenul se explică printr-o accelerare extremă a proceselor 
normale de vindecare. O asemenea accelerare n-a fost 
obsevată demonstrată până în prezent de către chirurgi şi 
fiziologi în decursul practicii lor medicale. 
Pentru ca aceste fenomene să se producă nu e necesar ca 
bolnavul să se roage. La Lourdes s-au vindecat şi copii mici, 
care nu ştiau încă să vorbească, şi chiar oameni necredincioşi. 
În preajma lor, însă, acolo, cineva se ruga. Rugăciunea pe care 
o face altcineva este întotdeauna mai eficientă decât cea făcută 
pentru sine. Efectul rugăciunii pare să depindă de intensitatea 
şi calitatea ei. La Lourdes minunile sunt mai puţin frecvente 
acum decât cu 40-50 de ani în urmă. Aceasta pentru că bolnavii 
nu mai află acolo atmosfera de adâncă reculegere care domnea 
odinioară. Pelerinii au devenit turişti, iar rugăciunile lor au 
devenit ineficiente. 
Acestea sunt rezultatele rugăciunii despre care am dobândit o 
cunoaştere sigură. Pe lângă acestea mai sunt însă multe altele. 
Vieţile sfinţilor, chiar ale celor din zilele noastre, relatează 
multe fapte minunate. Este incontestabil faptul că cele mai 
multe dintre minunile atribuite preotului din Ars, de exemplu, 
sunt adevărate. Ansamblul acestor fenomene ne introduce într-
o lume a cărei explorare n-a fost încă începută şi care va fi 
bogată în surprize. Ceea ce ştim deja în mod cert este că 
rugăciunea produce efecte vizibile. Oricât de ciudat poate părea 
acest lucru, noi trebuie să acceptăm ca fiind adevărat faptul că 
oricine cere primeşte şi că celui ce bate la uşă i se va deschide. 
  
Semnificaţia rugăciunii 
În rezumat, totul se petrece ca un dialog între Dumnezeu şi 
om. Efectele rugăciunii nu sunt o amăgire. Nu putem să 
reducem sentimentul sfinţeniei la spaima pe care omul o 
încearcă în faţa pericolelor ce-l înconjoară şi-n faţa tainelor 
universului. Nu trebuie, însă, să considerăm rugăciunea un 
medicament, un remediu împotriva fricii de suferinţă, de boală 
şi de moarte. Care este deci semnificaţia sentimentului 
sfinţeniei şi ce loc ocupă natura rugăciunii în viaţa noastră? 
Acest loc este foarte important. Aproape în toate epocile 
oamenii din Apus s-au rugat, în antichitate oraşul era în primul 
rând o instituţie religioasă. Romanii ridicau temple pretutindeni. 
Strămoşii noştri din Evul Mediu au presărat pământul 
creştinătăţii cu catedrale şi cu capele gotice. Chiar şi în zilele 
noastre, în fiecare sat se înalţă câte o clopotniţă. Pelerinii veniţi 
din Europa au instaurat civilizaţia Apuseană în lumea nouă prin 
intermediul bisericilor, al universităţilor, al uzinelor. În decursul 
istoriei noastre, rugăciunea a devenit o nevoie tot atât de 
frecventă ca şi aceea de a progresa, de a munci, de a construi 
sau de a iubi. Sentimentul sfinţeniei pare a fi un impuls venit 
din intimitatea naturii noastre, pare a constitui o activitate de 
bază. Diversităţile sale într-un grup de indivizi sunt aproape 
întotdeauna legate de diversitatea celorlalte activităţi de bază, 
de simţul moral şi de caracterul esteticului. Noi am acceptat 
diminuarea şi, uneori, chiar dispariţia din noi a acestui simţ atât 
de important. 
Trebuie să ştim că omul nu poate să se comporte după bunul 
plac al fanteziei sale, fără a risca. Pentru o reuşită în viaţă el 
trebuie să se conformeze regulilor neschimbătoare care depind 
de însăşi structura ei. Ne asumăm un mare risc atunci când 
lăsăm să moară în noi o activitate fundamentală, fie ea de ordin 
fiziologic, fie intelectual sau spiritual. De exemplu, dezvoltarea 
nearmonioasă a corpului şi a activităţilor curente ale unor 
intelectuali este tot atât de dăunătoare ca şi degenerarea 
inteligenţei şi a simţului moral la unii atleţi. Există nenumărate 
exemple de familii care nu au dat decât copii degeneraţi, ori s-
au stins după dispariţia credinţelor ancestrale şi a cultului 
onoarei. Noi am învăţat, dintr-o aspră experienţă, că dacă 
majoritatea elementelor active ale unei societăţi îşi pierd simţul 
moral şi cel spiritual, aceasta conduce la decăderea acelei 
naţiuni. Căderea Greciei antice, de pildă, a fost precedată de un 
fenomen analog. Renunţarea la activitatea intelectuală este 
incompatibilă cu reuşita vieţii. 
În practică, activităţile morale şi religioase sunt legate între ele. 
Simţul moral dispare inevitabil după dispariţia simţului 
sfinţeniei. Omul nu a reuşit să construiască – aşa cum vroia 
Socrate – un sistem de morală independent de orice doctrină 
religioasă. Societăţile în care dispare nevoia de rugăciune sunt 
sortite degenerării. Iată de ce toţi oamenii civilizaţi – credincioşi 
şi necredincioşi – trebuie să manifeste interes pentru această 
importantă problemă a dezvoltării fiecărei activităţi de bază, de 
care fiinţa omenească este capabilă. 
Care este motivul pentru care simţul sfinţeniei joacă un rol atât 
de important în reuşita vieţii? Prin ce mecanism acţionează 
rugăciunea asupra noastră? Aici, părăsim domeniul observaţiei 
şi intrăm în cel al ipotezei. Ipoteza, chiar cea întâmplătoare, 
este necesară pentru progresul cunoaşterii. Trebuie să ne 
amintim, în primul rând, că omul este un tot indivizibil, alcătuit 
din materie şi din conştiinţă. El se crede independent de mediul 
său material, adică de universul cosmic, dar în realitate el nu 
poate trăi rupt de acesta. Omul este legat de mediu prin nevoia 
neîncetată de a respira şi de a se nutri. Pe de altă parte, fiinţa 
umană nu constă numai din trup ci şi din spirit, iar spiritul, cu 
toate că îşi are originea în corpul nostru, se extinde dincolo de 
cele patru dimensiuni ale spaţiului şi timpului. Ne este îngăduit 
să credem că locuim în acelaşi timp în lumea cosmică şi într-un 
mediu intangibil, invizibil, imaterial, având o natură 
asemănătoare celei ce alcătuieşte conştiinţa, şi de care nu 
reuşim să ne dispensăm fără daune, tot aşa cum nu reuşim să 
ne despărţim, fără daune, de universul material şi uman. Acest 
mediu nu ar fi altul decât fiinţa imanentă tuturor fiinţelor, care 
le transcende pe toate – numită Dumnezeu. Am putea deci să 
comparăm simţul sfinţeniei cu nevoia de oxigen, iar rugăciunea 
ar prezenta o oarecare asemănare cu funcţia respiratorie. Ea ar 
trebui considerată ca agent al legăturilor naturale între 
conştiinţă şi mediu, ca o activitate biologică ce depinde de 
structura noastră. Altfel spus, ca o funcţie normală a trupului şi 
a spiritului nostru. 
Concluzii 
  
În concluzie, simţul sfinţeniei are, în raport cu alte activităţi ale 
spiritului, o importanţă deosebită, căci el ne pune în legătură cu 
imensul mister al lumii spirituale. Prin rugăciune omul se 
îndreaptă spre Dumnezeu, iar Dumnezeu intră în om. 
Rugăciunea devine indispensabilă dezvoltării noastre optime. 
Nu trebuie să considerăm rugăciunea ca fiind un act căruia i se 
dăruiesc cei slabi cu duhul, cerşetorii, sau cei laşi. „Este ruşinos 
să te rogi”  scria Nietzsche. De fapt, nu este mai ruşinos să te 
rogi decât să te hrăneşti, decât să bei apă sau decât să respiri. 
Omul are nevoie de Dumnezeu tot aşa cum are nevoie de apă şi 
de oxigen. Adăugat la intuiţie, la simţul moral, la simţul 
frumosului şi la lumina inteligenţei, simţul sfinţeniei dă 
personalităţii deplina sa dezvoltare. Este neîndoielnic că reuşita 
vieţii cere dezvoltarea integrală a fiecăreia dintre activităţile 
noastre fiziologice, intelectuale, afective şi spirituale. Spiritul 
este în acelaşi timp raţiune şi sentiment. Trebuie să iubim deci 
frumuseţea ştiinţei şi de asemenea frumuseţea lui Dumnezeu. 
Trebuie să-l ascultăm pe Pascal cu aceeaşi fervoare cu care-l 
ascultăm pe Descartes. 
 
 
 
